הסחורה החמה ביותר בקבוצות הטלגרם של גברים ישראלים, המתבססים על יחסי תן וקח של תמונות וסרטונים של נשים - היתה הסרטון מקפריסין, כולל הבטחות לנקמה בנערה הבריטית
שעות ספורות לאחר שהוכרז על שחרור שבעת הנערים הישראלים מהמעצר בקפריסין, החלו החגיגות ברשת. בשעה שהכותרות בישרו על שמפניות ושמחה רבה בפתח בית המעצר, ברשת כבר הופץ סרטון שנטען כי הוא זה שדלף מחומרי החקירה.
שינוי עמדתה של המתלוננת הוסבר בכך שקיימה יחסי מין בהסכמה עם לפחות שניים ממי שנחשדו באונס – אך זעמה על העובדה שצולמה ללא הסכמתה וללא ידיעתה ולכן החליטה, בלחץ מכריה, להאשים את הישראלים באונס.  משבוטל אישום האונס היום, עלו שאלות בדבר צילום המתרחש שנעשה על ידי נערים שנכנסו לחדר. החשוד המרכזי בפרשה אמר היום בצהריים לגבי הצילום: "היא ידעה, היא ראתה. בסוף האמת יצאה לאור. לא הופתעתי מהשחרור".
לא בכדי התעכב עורך הדין על הפרט הזה, שכן בישראל צילום של תכנים הקשורים למיניותו של אדם ללא הסכמתו והפצתם היא עבירה פלילית שנכללת תחת החוק למניעת הטרדה מינית מאז 2014. ואכן, נראה כי תמונות אינטימיות וסרטונים מיניים של נשים שצולמו או הופצו ללא הסכמתן הן דפוס של אלימות מינית שהולך וצובר תאוצה מיום ליום, כפי שחשפנו כאן בהרחבה בסוף השבוע האחרון.
כך, הסחורה החמה היום עם היוודע שחרור הנערים באותן קבוצות היתה הסרטון המדובר מקפריסין. "למי יש את הסרטון?" היתה שאלה שנשאלה שוב ושוב. בשלב כלשהו הוא צף, כולל תמונות מתוכו ושל הבחורה הבריטית – אך בעקבות האדמין האחראי שמודע לדבר העבירה בעניין, הוא נמחק.
לצד קריאות להשיג עוד פרטים על בת ה19 מקפריסין ולצד פרסום תמונות שנטען שהן שלה, קרא אחד ממנהלי הקבוצה להעביר לידיו עוד מידע בנוגע אליה לשם ביצוע שימיינג שלה. "מגיע לה שיימינג". משתמש אחר ציין כי "היא זונה שקיבלה גאג באנג (הטעות במקור, מ"א). "נביא אותה לדירה בפלורנטין איפה שכל הדאנגן נחנך אותה (הדאנגן הוא מועדון פאטיש וסאדו-מאזו בתל אביב; מ.א)" הוסיף משתמש נוסף. המסקנה או השיעור לחיים מהפרשה של אחד המשתמשים היתה פשוט "שאסור להפיץ סרטוני אונס".
השיח בקבוצות השונות מעודד לא רק לשתף חומרים קיימים שנמצאים בידי החברים בהן, אלא גם להשיג תיעוד נוסף של נשים ונערות ולצרפו למאגר. האם הנערים בקפריסין פעלו בהשפעת אותן קבוצות? האם שקלו להפיץ אותם שם בהמשך – קשה לדעת. אך צילומי המסך מתוך הקבוצות הללו, מעידים על החלל וקהל היעד עבורו מתבצעים הצילומים הללו.
האופן שבו תיעוד מיני של נשים מוקלט או מופץ כלאחר יד והסלחנות החברתית כלפי הפרת פרטיותן ורצונן הובילו בנות ישראליות שתמונותיהן נחשפו בקבוצות הללו, לארגן הפגנה ביום חמישי הבא בצומת עזריאלי. "התחלנו לדבר על זה בקבוצה ממש לפני כמה ימים", היא מספרת, "לאחר שבפעם ראשונה מישהי מאיתנו החליטה לחדור לשיטות האלה ולראות איך זה עובד. ידענו על מה שמתרחש, אבל פתאום קיבלנו צילומי מסך. עם יותר מ-5,000 גברים בכל קבוצה, כמויות של תמונות ופרטים אישיים של נשים ונערות הגענו למצב שכמעט כל אחת מאיתנו מכירה לפחות מישהי אחת שתמונות או סרטונים שלה הופצו. קראנו איך מדברים עלינו והזדעזענו".
הדיווחים בכלי התקשורת הישראלית התרכזו היום בעיקר במושג של "תלונת שווא" על מנת לסכם את הפרשה בעוד שעורכי הדין של הנערים כינו את הבריטית שקרנית. אל תחושת ההקלה בציבוריות בישראל, הצטרף גם אתר נופש בנהריה שהבטיח לנערים הישראלים נופש חינמי במתחם כשיחזרו ארצה. 
"כמובן שישנן נשים שמשקרות לגבי עבירות מין שבוצעו בהן", אומרת עו"ד ורדית אבידן מהקליניקה לפמיניזם משפטי באוניברסטית חיפה, "עם זאת, אני מכירה נשים שחזרו בהן מתלונתן ולא יכולה לכנותן שקרניות. 
"נשים רבות שחוזרות בהן מתלונתן עושות זאת מתוך חוסר יכולת להתמודד עם המצב, זה קורה במיוחד בקרב נשים צעירות. כשקורה להן משהו נורא הן משתפות חברים, הורים או את המשטרה במה שאירע באופן מיידי, אבל נסוגות ברגע שהן מבינות את ההשלכות של עצם הגשת התלונה בין אם בעקבות יחס תקשורתי, תגובות מסביבתן או שוטרת שעושה להן פרצוף בעת חקירה. הן לא יכולות להחזיק זאת ולכן מעדיפות לשלם את המחיר ולטעון שמה שאמרו תחילה לא היה ולא נברא.
עו"ד רותם אלוני שגם מייצגת נשים נפגעות עבירות מין מסבירה ש"יש מי שחושבים שאישה מוסרת עדות במשטרה אגב שתיית קפה עם סיגריה, אבל למסור עדות היא חוויה מאוד קשה. נשים לא זוכרות פרטים רבים או נמנעות מלשתף בפרטים משפילים או מביכים שאינן חושבות שרלוונטיים לגרסתן. ככה יוצא שמתקבלת גרסה מתגלגלת שאינה שקר, אולם האישה מגיעה לנקודה שבה היא לא יכולה לעמוד בתהליך יותר. חלקן מסרבות להמשיך ולמסור עדות, וחלקן אומרות ששיקרו".
"הדבר נכון במיוחד במצבים של סיטואציה אפורה", ממשיכה אבידן, "כזאת שלא נכפתה על המתלוננת אלא סיטואציה שהיא נקלעה אליה. כלומר, מקום שבו גם לה יש אחוז מיוחד של אחריות לעיצוב הנסיבות שקדמו לפגיעה בה. במקרה כזה, הטראומה של מי שחווה זאת מועצמת אפילו יותר מבמקרים שחורים משחור כי גרסתה מתערערת כל העת והיא בוחנת את עצמה כל הזמן, לצד קולות אחרים שהיא שומעת קשה לה במיוחד לדבוק באמת שלה. נתקלתי במקרים שבחלוף הזמן, נשים שביטלו את תלונתן או שינו את גרסתן התבגרו, קיבלו תמיכה, התחזקו וראו בבירור שתחושתן הראשונית היתה נכונה, אולם אלה תיקים שאי אפשר לפתוח בשנית".
לאחר שבקיץ האחרון נסגרו כמה קבוצות טלגרם שהפיצו תמונות וסרטונים, מתברר שהיתה זו נסיגה זמנית בלבד. חוקרי הסייבר של המשטרה לא הביאו תוצאות – והקבוצות חזרו להטיל על נשים ונערות טרור מיני שרק הולך ומשתכלל
בעקבות חשיפת המקום הכי חם וחקירת המשטרה בעניין – חברי קבוצות הטלגרם שמפיצים סרטונים ותמונות אינטימיות הורידו פרופיל. הנערות הנפגעות יפגינו היום נגד אותן קבוצות
הסחורה החמה ביותר בקבוצות הטלגרם של גברים ישראלים, המתבססים על יחסי תן וקח של תמונות וסרטונים של נשים – היתה הסרטון מקפריסין, כולל הבטחות לנקמה בנערה הבריטית


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







